Öt év után költözik az EFOTT | Hírek | infoGyőr
2020. Január 30. 05:10, csütörtök | Belföld
Öt év után költözik az EFOTT
A fesztivál szervezőcsapata ezúttal is igyekszik a maximumot kihozni a rendezvényből, amiben segítségükre lesz a Nemzeti Közszolgálati Egyetem is.
Hazánk legnagyobb múltú fesztiválja, az Egyetemisták és Főiskolások Országos Turisztikai Találkozója idén már 45. alkalommal várja a közönséget július 15. és 20. között. Az évtizedek során 350 főről 120 ezer látogatóra duzzadt rendezvény a koncertélményeket 12 zenei helyszínen biztosítja, és a szervezők ígérete szerint továbbra is méltó marad a „legsportosabb fesztivál” elismerésre. Az állandó megújulás jegyében a nappali programok választékát még tovább szélesítik, a strandolás melletti értékes időtöltést például kulturális lehetőségekkel ösztönzik. A civil élettér is tovább hömpölyög majd az EFOTT-on, ahol a fiatalok számára fontos kérdésköröket járnak körbe, szélesítve ezzel hétköznapi ismereteiket – közölték közleményükben a szervezők.
Kitérve arra is, hogy idén az EFOTT bázisa a Velencei-tó északi partján elhelyezkedő VVSI Velencei Evezőspálya, a fesztiválterület pedig Sukoró irányába terjeszkedik. Eddigre elkészül a sukorói partszakasz újonnan épülő strandja is, amit így elsők között élvezhetnek a fesztiválozók.
Az új környezetben olyan nagy hazai fellépők biztosították már be helyüket, mint Majka&Curtis vagy a Follow the Flow, de ott lesz 2019 egyik legnagyobb felfedezettje, a 237 ezres Instagram táborral rendelkező Manuel is.
„Az NKE csatlakozása a fesztiválhoz nem csupán biztonságtechnikai szempontból nagy öröm számunkra, hanem azért is, mert tervezett kitelepüléseikkel, látványos aktivitásaikkal, sőt interaktív programjaikkal új színfoltot hoznak az EFOTT életébe” – fejtette ki Maszlavér Gábor fesztiváligazgató.
Címkék: EFOTT, fesztivál, helyszín, sukoró, velencei-tó